To tidligere danske landsholdsstjerner havde i årevis hemmelige stråmandselskaber i skattely i Caribien.

Det afslører det hidtil største skattelylæk, de såkaldte Panamapapers, hvor 11,5 millioner fortrolige papirer er blevet lækket fra advokatfirmaet Mossack Fonseca i Panama.

Lækagen afslører, hvordan Brian Steen Nielsen og Marc Rieper – mens de var bosiddende og dermed skattepligtige i Danmark – fik oprettet selskaber på henholdsvis de Britiske Jomfruøer i Caribien og i Panama.

Læs også : Dokumenter afslører verdensledere og superstjerners brug af skattely

Selskaber, der på papiret var styret af lokale stråmænd, men som de danske fodboldspillere reelt kontrollerede via hemmelige fuldmagter, fremgår det af de lækkede dokumenter.

Det er ikke i sig selv ulovligt at oprette og eje selskaber i skattely, men ifølge eksperter bruges selskaberne ofte til at skjule formuer for skattemyndighederne.

- Det har været en pengetank

Efter at have gennemset de dokumenter, der vedrører de to fodboldspillere, vurderer skatteadvokat Michael Bjørn Hansen, at selskaberne har været brugt til at skjule penge for Skat:

- Det har været en pengetank. Et sted, hvor man placerer de penge, man har tjent i udlandet, og som skulle være skattepligtige i Danmark, dem kan de så placere ude i sådan et selskab og så får de danske skattemyndigheder ikke nogen viden om det, siger han.

De lækkede dokumenter viser, hvordan Brian Steen Nielsen i 2002 – mens han bor i København og spiller i Malmø FF – får oprettet selskabet Ress Star Team Inc. på de Britiske Jomfruøer.

Marc Rieper får i 2007 oprettet selskabet Bolsover Corp. i Panama, et andet kendt skattely i Caribien.

Afviser kendskab til selskaber

Begge benægter i dag at kende noget til selskaberne.

- Jeg har ikke haft noget selskab overhovedet, siger Brian Steen Nielsen.

Vi kan se sort på hvidt, at du har oprettet det her selskab via Landsbanki i Luxembourg den 2. januar 2002 og nedlagt det igen i juli 2010…?

- Jeg har ikke haft noget selskab, så jeg kan ikke hjælpe dig, siger Brian Steen Nielsen.

Læs også : GRAFIK Se, hvem der skjuler deres formuer i skattely

”Jeg har aldrig haft nogen form for samarbejde med nogen eller noget i Panama. Hvordan vores navne er havnet der er jeg ikke i stand til at hjælpe med”, skriver Marc Rieper i en SMS til DR Nyheder.

Lækket giver særligt i Brian Steen Nielsens tilfælde et detaljeret indblik i, hvordan selskabet er blevet oprettet og sidenhen nedlagt igen.

Personlig fuldmagt til Danske Bank

Dokumenterne afslører blandt andet, hvordan Brian Steen Nielsen i 2008, i forbindelse med at Landsbanki på grund af finanskrisen kommer i problemer, skifter til Danske Banks afdeling i Luxembourg.

I den forbindelse underskriver han den 7. december 2009 en personlig fuldmagt til Danske Bank, hvor han giver banken bemyndigelse til at kontakte Mossack Fonseca og ordne forhold omkring selskabet.